R. Kaliňák, poslanec: (2005-02-03):
Na prvý pohľad, keď sa povie o tomto zákone, že ide o zbraňovú amnestiu, vyvoláva rôzne pocity. V každom prípade jeho hlavným mottom je, aby medzi občanmi bolo menej nelegálnych zbraní, a tým sa nám podarilo zabezpečiť väčšiu bezpečnosť občanov. Pre každú spoločnosť je to najdôležitejšie práve bezpečnosť občanov, a to hlavne v takom období, keď fenomén organizovaného zločinu a medzinárodného terorizmu je veľmi silný. Základným princípom tohto zákona je, aby každý, kto v tejto chvíli drží nelegálnu zbraň, mohol beztrestne prísť na príslušné policajné oddelenie a zbraň odovzdať. Tým pádom by sme mohli získať pod kontrolu odhadom aspoň niekoľko stoviek nelegálnych zbraní. Podľa všeobecných prieskumov sa na Slovensku nachádzajú tisícky nelegálnych zbraní pochádzajúcich z rôznych období, či už je to z obdobia druhej svetovej vojny, či už je to z obdobia roku 1968, keď bol prístup k zbraniam o niečo jednoduchší, alebo či je to z obdobia po revolúcii v roku 1989, keď kontrola nad bezpečnosťou tiež nebola dostatočná. V niektorých médiách sa už objavili rôzne reakcie na túto iniciatívu. Môžem preto v úvode povedať, že často sa tam objavovalo, čo má motivovať ľudí, aby nelegálne zbrane, ktoré dnes držia, odovzdali policajnému orgánu. Nuž motivácia je predovšetkým tá, že v prípade, ak sa po expertíze tejto zbrane nepotvrdí, že ňou bol spáchaný trestný čin, môže si ju tento občan prihlásiť na svoj zbrojný preukaz. V prípade, že zbrojný preukaz nemá, môže túto zbraň predať inému občanovi, ktorý tento zbrojný preukaz má, to znamená, môže mať aj finančnú výhodu z takéhoto prihlásenia zbrane. Pre nás je však najdôležitejšie, aby sme získali kontrolu nad zbraňami. V blízkom období bude nasledovať iniciatíva týkajúca sa balistického registra, ktorý by sme na Slovensku zaviedli práve tým, aby sme mali od každej zbrane, ktorá je legálne registrovaná, vzorku jej výstrelu, ktorá by sa dala vždy posúdiť pri neobjasnenom trestnom čine. A čo je dôležité. Očakávam, že v niektorých prípadoch sa môžu nájsť aj zbrane, ktoré boli použité pri trestnom čine. Isteže, neočakávam, že príde páchateľ trestného činu s touto zbraňou, aby ju odovzdal. Ale v 90 % prípadov sa páchatelia po spáchaní trestného činu svojej zbrane zbavia. A práve tá zbraň môže byť predmetom nálezu iného občana, ktorý vôbec nemusí tušiť, či tou zbraňou spáchaný trestný čin bol alebo nie. V Českej republike bolo pri poslednej zbraňovej amnestii, ktorá nebola jediná a ktorá trvala pol roka, odovzdaných 4 600 zbraní, pri 16 prípadoch sa potvrdilo, že bol v súvislosti s touto zbraňou spáchaný trestný čin. Myslím si, že to bol výsledok, ktorý je hodný nasledovania. Máme šancu podstatne znížiť počet nelegálnych zbraní medzi obyvateľstvom. A to hovorím hlavne z toho dôvodu, že keď porovnáme násilné trestné činy so zbraňou, predovšetkým strelnou, tak v 90 % prípadov ide o nelegálne zbrane a v 10 % prípadov ide o zbrane legálne držané, kde ešte polovička je väčšinou trestný čin z nedbanlivosti, teda trestný čin ublíženia na zdraví s následkom smrti. Poznáme klasické poľovné prípady, keď omylom bol postrelený a následne zabitý človek. Čiže z tohto dôvodu, keďže trestné činy sú páchané prevažne zbraňami nelegálnymi, a práve z dôvodu, keď registrácie zbraní legálne zbrane sú vo výraznej miere menej používané, takýmto zákonom dokážeme zabrániť ďalšiemu predaju v rámci podsvetia týchto zbraní a ďalšiemu obehu týchto zbraní v nelegálnom prostredí pri nekontrolovanom čiernom obchode so zbraňami. Tento zákon, vážené dámy a páni, nebude mať žiadny ďalší vplyv na štátny rozpočet, nebude zvyšovať ani personálne potreby Policajného zboru, keďže oddelenia Policajného zboru, ktoré  budú v konečnom dôsledku v tejto veci vystupovať, teda oddelenia správnej služby dokážu takúto amnestiu zvládnuť v rámci vlastných síl. Dúfam, že keď budeme o rok hodnotiť tento zákon, že budeme môcť tiež konštatovať, že bol úspešný. A v prípade, že tento zákon podporíte, dovolím si potom po skončení tejto zbraňovej amnestie predložiť aj tomuto plénu výsledky tohto zákona. Uchádzam sa teda o vašu podporu a dúfam, že zákon podporíte. Ďakujem pekne. (Potlesk.)